CELEX: 32005D0362
Language: sk
Date: 2005-05-02 00:00:00
Title: 2005/362/ES: Rozhodnutie Komisie z 2. mája 2005, ktorým sa schvaľuje plán eradikácie afrického moru ošípaných u diviačej zveri na Sardínii v Taliansku [oznámené pod číslom K(2005) 1255]Text s významom pre EHP

5.5.2005   
            
            
               SK
            
            
               Úradný vestník Európskej únie
            
            
               L 118/37
            
         
      ROZHODNUTIE KOMISIE
   
   z 2. mája 2005,
   ktorým sa schvaľuje plán eradikácie afrického moru ošípaných u diviačej zveri na Sardínii v Taliansku
   [oznámené pod číslom K(2005) 1255]
   (Iba taliansky text je autentický)
   (Text s významom pre EHP)
   (2005/362/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 2002/60/ES z 27. júna 2002, ktorou sa ustanovujú osobitné opatrenia na kontrolu afrického moru ošípaných a ktorá mení a dopĺňa smernicu 92/119/EHS, pokiaľ ide o Teschenovu chorobu a africký mor ošípaných (1), a najmä na jej článok 16 ods. 1,
   keďže:
   
               (1)
            
            
               Africký mor ošípaných sa vyskytuje u diviačej zveri v provincii Nuoro na Sardínii v Taliansku.
            
         
               (2)
            
            
               Rozsiahly opätovný výskyt tohto ochorenia nastal na Sardínii v roku 2004. Taliansko v súvislosti s týmto opätovným výskytom preskúmalo opatrenia podniknuté na eradikáciu ochorenia v rámci smernice 2002/60/ES.
            
         
               (3)
            
            
               Vo vzťahu k tomuto opätovnému výskytu preskúmala Komisia opatrenia prijaté na úrovni Spoločenstva, pokiaľ ide o africký mor ošípaných na Sardínii, a prijala rozhodnutie 2005/363/ES z 2. mája 2005 o opatreniach na ochranu zdravia zvierat proti africkému moru ošípaných na Sardínii v Taliansku (2).
            
         
               (4)
            
            
               Taliansko predložilo podľa smernice 2002/60/ES na schválenie plán eradikácie afrického moru ošípaných u diviačej zveri v regióne Sardínie, ktorý taktiež zahŕňa opatrenia na zabránenie rozširovania tohto ochorenia na domáce ošípané.
            
         
               (5)
            
            
               Predložený plán identifikuje oblasti na Sardínii, ktoré predstavujú rôznu úroveň rizika, pokiaľ ide o africký mor ošípaných, a na ktoré by sa mal uplatňovať rôzny dozor nad ochorením a kontrolné opatrenia.
            
         
               (6)
            
            
               Plán eradikácie afrického moru ošípaných u diviačej zveri, ktorý predložilo Taliansko, bol preskúmaný a považuje sa za vyhovujúci smernici 2002/60/ES.
            
         
               (7)
            
            
               Kvôli transparentnosti je potrebné v tomto rozhodnutí ustanoviť geografické oblasti, v ktorých sa majú realizovať plány eradikácie.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Schvaľuje sa plán eradikácie afrického moru ošípaných u diviačej zveri v oblasti, ktorá sa uvádza v prílohe, predložený Talianskom.
   Článok 2
   Taliansko okamžite prijme potrebné opatrenia na dosiahnutie súladu s týmto rozhodnutím a následne ich zverejní. Bezodkladne o tom informuje Komisiu.
   Článok 3
   Toto rozhodnutie je určené Talianskej republike.
   
      V Bruseli 2. mája 2005
      
         
            Za Komisiu
         
         Markos KYPRIANOU
         
         
            člen Komisie
         
      
   
   
      (1)  Ú. v. ES L 192, 20.7.2002, s. 27. Smernica zmenená a doplnená Aktom o pristúpení z roku 2003.
   
      (2)  Pozri stranu 38 tohto úradného vestníka.
   
      PRÍLOHA
      Oblasti v regióne Sardínie v Taliansku, v ktorých sa realizuje plán eradikácie
      A.   Zóna nákazy
      Územie oblasti Montarbu v provincii Nuoro, situované v územných celkoch obcí Arzana, Gairo, Osini, Seui a Ussassai.
      B.   Vysokoriziková zóna
      
                  a)
               
               
                  Celé územie provincie Nuoro okrem oblasti uvedenej v bode A.
               
            
                  b)
               
               
                  V provincii Sassari, na území obcí Ala’ dei Sardi, Anela, Banari, Benetutti, Bessude, Bonnanaro, Bono, Bonorva, Borutta, Bottidda, Budduso’, Bultei, Burgos, Cheremule, Cossoine, Esporlatu, Giave, Illorai, Ittireddu, Mores, Nughedu di San Nicolo’, Nule, Pattada, Siligo, Thiesi a Torralba.
               
            C.   Pozorovaná zóna
      Územie regiónu Sardínie okrem oblastí uvedených v bodoch A a B.